ธนารักษ์ยกระดับงานกษาปณ์รับเออีซี
กษาปณ์ไทยจับมือ The Royal Mint ประเทศอังกฤษ เน้นพัฒนาการบริหารงานเหรียญกษาปณ์ เตรียมพร้อมเข้าสู่ AEC
17 ม.ค. 2556

กษาปณ์ไทยจับมือ The Royal Mint ประเทศอังกฤษ เน้นพัฒนาการบริหารงานเหรียญกษาปณ์ เตรียมพร้อมเข้าสู่ AEC
นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์ได้จัดฝึกอบรมเชิงปฏิบัติการการบริหารงานเหรียญกษาปณ์ โดยร่วมมือกับ The Royal Mint ประเทศอังกฤษ แบบให้เปล่า (Granted Training) แก่ผู้บริหารและเจ้าหน้าที่ผู้ปฏิบัติงานด้านเหรียญกษาปณ์ของกรมธนารักษ์สังกัดส่วนกลาง และธนารักษ์พื้นที่ เพื่อพัฒนาและเสริมสร้างการเพิ่มประสิทธิภาพการบริหารจัดการเหรียญกษาปณ์ รองรับการเตรียมความพร้อมการเข้าสู่ประชาคมอาเซียน (AEC) ในปี 2558 
นายนริศ กล่าวว่า การอบรมในครั้งนี้ นับเป็นความร่วมมือระหว่างประเทศไทยและประเทศอังกฤษ โดยได้เชิญวิทยากรผู้เชี่ยวชาญด้านการบริหารจัดการเหรียญกษาปณ์จากทั้ง 2 ประเทศ มาบรรยายให้ความรู้แก่ผู้เข้ารับการอบรมทั้งภาคภาษาไทย และภาคภาษาอังกฤษ อาทิ การผลิตเหรียญกษาปณ์หมุนเวียนที่ใช้ได้ทั่วโลก   คุณลักษณะเพื่อป้องกันการปลอมแปลงเทคโนโลยีใหม่  การสร้างผลกำไรจากการผลิตเหรียญกษาปณ์  และการนำเหรียญหมุนเวียนรุ่นใหม่เข้าสู่ระบบเศรษฐกิจ
The Royal Mint ประเทศอังกฤษ มีชื่อเสียงในด้านเทคโนโลยีการผลิตเหรียญชุบเคลือบ และมีผลงานการผลิตเหรียญตัวเปล่าและเหรียญกษาปณ์ให้แก่ประเทศต่างๆ ทั่วโลกมากกว่า 40 ประเทศ ซึ่งความร่วมมือครั้งนี้ จะช่วยยกระดับมาตรฐานการผลิตและการบริหารจัดการเหรียญกษาปณ์ของประเทศไทยให้ดียิ่งขึ้น